LXXII.  Privilegium de ecclesiis episcopo Parisiensi subjectis et de libertate supellectilium decedentis episcopi a Christianissimo rege Ludovico concessa.   (Anno 1144, Decemb. 5.) [Cartulaires de Notre-Dame de Paris, t. I, p. 25.]
Author: Lucius II

LUCIUS episcopus, servus servorum Dei, venerabili fratri THEOBAUDO, Parisiensi episcopo, ejusque successoribus canonice promovendis, in perpetuum.

Quanto nobis et gloriosa Parisiensis Ecclesia pro sede regis Francorum existit famosior, et in amore et reverentia beati Petri et sanctae Romanae Ecclesiae, venerabilis frater Theobaude, manifestis argumentis exstat devotior, tanto propensius, in his quae ad utriusque decus et emolumentum spectare noscuntur optata suffragia impertimur. Ideoque, charissime frater Theobaude, rationabilibus postulationibus tuis praebentes assensum, quaecunque Parisiensis ecclesia inpraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium seu aliis justis titulis, Deo propitio, poterit adipisci, tibi tuisque successoribus, et per vos, Parisiensi ecclesiae apostolici muniminis privilegio communimus. In quibus haec propriis duximus exprimenda vocabulis: ecclesiam videlicet Sancti Marcelli, ecclesiam Sancti Clodoaldi cum villa et omnibus appenditiis suis, ecclesiam Sancti Germani Altissiodorensis, ecclesiam Sancti Eligii; ecclesiam quoque de Campellis cum praebendis et tribus parochiis, id est, de Sancto Mederico, de Capella et de Karris eidem ecclesiae pertinentibus, salvo nimirum censu duorum solidorum monetae illius terrae, videlicet quae in partibus illis expenditur, Senonensi Ecclesiae annualiter persolvendo; quae videlicet supradictae ecclesiae ad jus et proprietatem Parisiensis episcopi spectare noscuntur. Jus etiam episcopale in subscriptis abbatiis, et earum parochiis seu parochianis omnibus, videlicet, in abbatia Latiniacensi, in abbatia Fossatensi, in abbatia Sancti Maglorii, in abbatia Sancti Victoris, in abbatia vallis Sanotae Mariae, in abbatia de Sarneia, in abbatia sanctimonialium de Monte-Martyrum, de Edera et de Kala; in ecclesia super Argenteoli. Praeterea pactum et conventionem inter te et charissimum filium nostrum Ludovicum, regem Francorum illustris memoriae factam, de loco in suburbio Parisiensi sito, qui Campellus nominatur, tibi nihilominus confirmamus; ita, videlicet ut tertia pars totius redditus Fossati illius terrae, sive in censu seu in emptionibus, venditionibus, questibus aut aliis quibuscunque modis aliquid inde processerit, tibi et successoribus tuis, absque diminutione aliqua, persolvatur: Duae vero reliquae partes regali fisco reddantur. Quicunque vero fuerit praepositus regis, super hoc fidelitatem tibi tuisque successoribus faciat, et tuus, regi et haeredibus suis; et unus absque altero nihil de terra illa suscipiat vel disponat. Statuimus etiam ut, si aliquis Ecclesiae Parisiensis canonicus ad episcopatus fuerit honorem promotus, ipsius praebenda ad Parisiensem Ecclesiam libere revertatur. Apostolica quoque auctoritate interdicimus, ut supellectilem decedentis episcopi Parisiensis nullus omnino diripiat, sed ad opus ecclesiae et successoris sui illibata permaneat, sicut a Ludovico, illustri Francorum rege, concessum est, et scripto tuo firmatum. Decernimus ergo ut nulli omnino hominum liceat, te vel successores tuos, super hac nostra confirmatione temere perturbare, vel possessiones Ecclesiae Parisiensis auferre, vel ablatas retinere, minuere, seu quibuslibet molestiis fatigare. Si qua igitur in posterum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam satisfactione congrua emendaverit, potestatis honorisque sui dignitate careat, reamque se divino judicio existere, de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem ecclesiae sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Hic subscriptiones cardinalium. Datum Laterani per manum Baronis, sanctae Romanae Ecclesiae subdiaconi, Nonis Decembris, indictione VIII, Incarnationis Dominicae anno 1144, pontificatus vero domni Lucii papae II anno primo.